ማህበሩ አስቸኳይ የአባላት ጠቅላላ ጉባዔውን አካሄደ
አዲስ አበባ ፣ ታህሣሥ 1/2006/ዋኢማ/ – የጥንታዊት ኢትዮጵያ ጀግኖች አርበኞች ማህበር አስቸኳይ የአባላት ጠቅላላ ጉባዔውን ባለፈው ቅዳሜ ሕዳር 28 ቀን 2006 ዓ.ም አካሄደ። ማህበሩ ከተቋቋመበት ከ1931 ዓ.ም ጀምሮ የገጠሙትን በርካታ ውጣውረዶችና ችግሮችን ጉባዔው በመፈተሽ መፍትሔ የሰጠ ሲሆን የአቋም መግለጫም አውጥቷል። የጉባኤው ሙሉ የአቋም መግለጫ የሚከተለው ነው።በጥንታዊት ኢትዮጵያ ጀግኖች አርበኞች ማህበር አስቸዃይ የአባላት ጠቅላላ ጉባዔ የወጣ የአቋም መግለጫ ሕዳር 28 ቀን 2006 ዓ.ም.ፋሽስት ኢጣልያ ኢትዮጵያን በቅኝ ገዥነት ለመያዝ ልዩ ፍላጐት ስለነበራት ቀደም ሲል የነበራትን የትብብር ውልና እንዲሁም በመንግሥታቱ ማህበር የገባችውን አለም አቀፍ ግዴታዎች በጠመንጃ አፈሙዝ ናደችው። በጊዜው የነበሩትም ኃያላን መንግሥታት የኢትዮጵያን ህዝብ አቤቱታና ሰቆቃ ከምንም ባለመቁጠር ኢትዮጵያን ለጣልያን ፋሺዝም ለእጅ መንሻነት አቀርቧት።በዚህ ፈታኝ ወቅት ነበር እኛ በዘር፣ በሃይማኖት፣ በፆታ ሳንከፋፈል “የጋራን ጠላት በጋራ ክንድ” የሚል መፈክር በማንገብ ወራሪውን ጠላት በጦርና በጐራዴ በመረፍረፍ ሥጋውን የአማራና የአውሬ ቀለብ እንዲሆን በማድረግ ከፍተኛ ድል ተቀድጅተን አገራችንንና ሕዝባችንን ከወረራ ነፃ ያወጣነው። በትግል ወቅት የመሰባሰብ ጥቅም የተገነዘቡ አርበኞች ሸዋ ተጉለት ልዩ ሥሙ አንቀላፊኝ ላይ በ1931 ዓ.ም. የተቋቋመው ማህበራችን ዛሬ የ75 ዓመት አዛውንት እንደሆነው ጉባዓ በኩራት አስቦታል።ማህበሩ በ75 ዓመቱ በርካታ ውጣውረድ እንዳሳለፈ በተለይም የመረጥናቸው የማህበራችን ሹማምንትም በማህበራችን ደንብ ክፍል ስድስት የተደነገገውን አምስት ዓመት የምርጫ ዘመን በመጣስ ለ11 ተከታታይ ዓመታት በማህበሩ ብልሹ የሆነ አመራርና አሰራር በማስፈናቸውና ጉዳት በማድረሳቸው በማህበራችን ታሪክ ላይ ጥላሸት ጥለዋል። በዚህ ምክንያትም ይህ አስቸኳይ ጉባዔ ተጠርቶ ጉዳዩን አይቷል። ጉባዔው ማህበራችንን የደረሰበትን ችግር በማየት፣ የሚያስፈልገውን መፍትሔ በመስጠት እና ሌሎች ተግባራት በመመርመር እልባት ከመስጠቱም በላይ ይህንን የአቋም መግለጫ አውጥቷል።1.    የፌዴራል የበጎ አደራጎት ድርጅቶችና ማህበራት ኤጀንሲ በአዋጅ ቁጥር 621/2001 አንቀጽ 91 እና 70 በተሰጠው አስተዳደራዊ ሥልጣን በመጠቀም ሐምሌ 30 ቀን 2006 ዓ.ም. የቀድሞ የማህበሩን ፕሬዝዳንት፣ ም/ፕሬዝዳንት፣ ፀሐፊ ከደሞዝና ከሥራ በማገድ፤ የማህበሩ የሥራ አመራርና የአስተዳደር ምክር ቤት እና በየካቲት ወር 2005 የተሰየመው ጊዜያዊ አጣሪ ኮሚቴ በማፍረስ፤ ማህበራችንን ከተከታታይ ብልሹ ከሆነ አመራርና አሰራር መታደጉና “የጠቅላላ ጉባዔ አዘጋጅና ጊዚያዊ አስተዳደራዊ ኮሚቴ” ከውስን ሥልጣን ጋር ማቋቋሙ ከመዘግየቱ በስተቀር በእጅጉ የምንደግፈው ነው። ጉባዔው የኤጀንሲውን ውሳኔ የራሱ ውሳኔ አድርጐ ተቀብሎታል።2.    የጠቅላላ ጉባዔ ተዘጋጅና ጊዜያዊ አስተዳደራዊ ኮሚቴም በተሰጡት አራት ሥራዎች ላለፉት አራት ወራት የተሰሩ ሥራዎች ክንውን፣ ለገጠሙት ችግሮች የተወሰዱ መፍትሔዎችና ጉባዔው መመሪያ ሊሰጥባቸው የሚገቡትን ነጥቦች በማካተት በኮሚቴው ሰብሳቢ የቀረበው የአስተዳደር ሪፖርት በአድናቆት ተመልክቶ፣ ተወያይቶ ተቀብሎታል። አፅድቆታልም።3.    ጉባዔው ብልሹ ለሆነ አመራርና አሰራር ለመፈጸም የቀድሞ የማህበሩ መሪዎች በመሳሪያነት የተጠቀሙት ድክመት የነበረባቸውን የማህበራችንን ደንቦች በመጠቀም እንደሆነ ኤጀንሲው በመረዳት ደንቡን ማሻሻል የጠቅላላ ጉባዔ አዘጋጅና ጊዜያዊ አስተዳደራዊ ኮሚቴ ቀዳማይ ሥራ ማድረጉ ጉባዔው ትክክለኛ አካሄድ መሆኑን አረጋግጧል። የጠቅላላ ጉባዔ አዘጋጅና ጊዜያዊ አስተዳደራዊ ኮሚቴውም ሥራው ሙያ የሚጠይቅ መሆኑን በመገንዘብ የ1990 ደንባችንን ለማሻሻል አርቃቂ ኮሚቴ በማቋቋም ሥራውን ማሰራቱ አድንቋል። ከሁሉም በላይ የጠቅላላ ጉባዔ አዘጋጅና ጊዚያዊ አስተዳደራዊ ኮሚቴው አርቃቂ ኮሚቴ ያቀረበው ረቂቅ በቀጥታ ለጉባዔ አባላት በቅርንጫፍ ጽ/ቤቶች በኩል ቀደም ብሎ ለጉባዔተኞች እንዲደርስ መደረጉ የግልፅነት አሰራር ብልጭታ መታየቱ ተስፋ ሰጭ ነው። ጉባዔው ያለጊዜ እጥረት ቃላትን ጨምሮ በመፈተሽ፣ አስተያየቱን በጽሑፍ በማቅረብ ሰፊ የጉባዔ ጊዜውን በመጠቀም የሚቀበለውን ተቀብሎ፣ የሚጥለውን ጥሎ ደንቡን አሻሽሏል፡ አፅድቋል። ከህዳር 29 ቀን 2006 ዓ.ም. ጀምሮ ደንቡ ሥራ ላይ እንዲውል ወስኗል።4.    ህዳር 28 ቀን 2006 ዓ.ም. በፀደቀው መተዳደሪያ ደንብ መሠረት የምርጫ ዝግጅት ኮሚቴ በመመረጥ በአንድ ወር ጊዜ ውስጥ የማህበሩን አመራር ለመምረጥ ቀጠሮ የሰጠ ሲሆን የተመረጡት አስመራጭ ኮሚቴ አባላት ማህበራችንን ለማዘመን በትምህርት ዝግጅታቸው፣ በልምዳቸውና በክህሎታቸው ላይ ትኩረት ሰጥቶ ብቃት ያላቸው እጭዎች እንዲያቀርብ መመሪያ ሰጥቷል።5.    የማህበሩ የ2004 እና 2005 ዓ.ም. የሂሳብ ሪፖርት ሒሳቡን የመረመረ የውጭ ኦዲተር በሚቀጥለው የምርጫ ጉባዔ ለሥራ አመራር ከሚቀርበው መግለጫ (management qualification report) ጭምር እንዲያቀርብ ከወዲሁ በጽሁፍ እንዲገለጽለት፤6.    ኤጀንሲው የሰየመው የጠቅላላ ጉባዔ አዘጋጅና ጊዜያዊ አስተዳደራዊ ኮሚቴ ተልዕኮ ህዳር 28 ቀን 2006 ዓ.ም. ቢያጠናቅቅም ጉባዔው ኮሚቴውን እስከ ምርጫና ተመራጮች ማህበሩን ተረክበው እስኪ መሩ ድረስ እንዲቀጥል ወስኗል።7.    የጠቅላላ ጉባዔ አዘጋጅና ጊዜያዊ አስተዳደራዊ ኮሚቴው የታዘባቸው ጉዳዮች ተመልክተን በጥልቀት በመመርመር፣ በማጠናከርና አዲስ በመጨመር የጠቅላላ ጉባዔ አዘጋጅና ጊዜያዊ አስተዳደራዊ ኮሚቴም ሆነ ወደፊት ማህበሩን ለሚመራ የሚያገለግል መመሪያ ሰጥቷል። የጉዳዮቹን አፈፃፀም የማህበሩ ጠቅላላ ጉባዔ ማይጠብቅ በየጊዜው ለማህበሩ ቅርንጫፍ ጽ/ቤቶች በጽሁፍ እንዲያውቁት እንዲደረግ በማስገንዘብ ጉባዔው የሰጣቸው መመሪያዎች ቀጥለው ቀርበዋል።7.1    የአባላት ማኅደር ምርመራ ሥራ ተጠናክሮ እንዲቀጥል፤7.2    የማህበሩ ቅርስ አቀማመጥና ጥበቃ ተጠናክሮ እንዲቀጥል፤7.3    የቅጥር ሠራተኞች የአስተዳደር መመሪያ /ማኑል/ በባለሙያ ተሰርቶና በማህበሩ የሥራ አመራርና የአስተዳደር ምክር ቤት ሲፀድቅ ሥራ ላይ እንዲውል፤7.4    ቀደም ሲል በብልሹ አመራርና አሰራር የወረዱት ተመራጮች የምርጫ ዘመናቸው /አምስት ዓመት/ ካለቀ በኋላ የበሉት ደመወዝ በፍርድ ቤት ክስ ተዘጋጅቶ እንዲመልሱ እንዲደረግ፤7.5    በብልሹ አመራርና አሰራር በወንጀል በተከሰሱትም ሆነ ባልተከሰሱት ላይ ማስረጃ ተጠናክሮ በፍትሐ ብሔር ከነወለድና ወጭው ጭምር ተከሰው የማህበሩ ገንዘብ የሚመለስበት የሕግ አካሄድ እንዲጀመር፤7.6    በብልሹ አመራርና አሰራር አማካኝነት አባል ሣይሆኑ እስከ ምክትል ፕሬዝዳንት ደረጃ በተሳሳተ ማስረጃ ማህበሩን አሳስተው ሰርገው በመግባት ለተከታታይ ጥፋት በመፈፀም እኔ ከሞትኩ ሰርዶ አይብቀል እንዳለችው እንሰሳ ከወደቁም በኋላ ሥራ አላሰራ ብለው ከትግሥት በላይ በመሆን በሚበጠብጡት በአቶ ወርቅነህ ተገኝ ላይ በወንጀል፣ በፍትሐ ብሔር በአስተዳደር እንደአግባቡ እንዲከሰሱ ማስረጃ ተጠናክሮ ከህዳር 30 ቀን 2006 ዓ.ም. ጀምሮ የድርጊት ሥራ እንዲጀመር፤7.7    በየሁኔታው ለሚነሱት ክሶች ወይም ለምንመሰርታቸው ክሶች ማህበሩ የሕጉን ሒደት በብቃት የሚከታተል ብቁ የሕግ እውቀት ያለው አርበኛ ወይም የአርበኛው ተተኪ ተቀጥሮ በክፍያ እንዲሰጥ፤7.8    የአርበኞች ሕንፃ ግንባታ፣ ጥገናና የኪራይ አስተዳደር ልዩ ትኩረት ተሰጥቶት ከብልሹ አመራርና አሰራር የፀዳ ሥራ እንዲሰራ፣ ከዚህም የሚገኘው የማህበሩ ገቢ በግልፅና በአስተማማኝ ሁኔታ ወደ ማህበሩ ካዝና እንዲገባ፤7.9    በኮንዶሚኒየም ቤቶች የተፈፀመው በደል ክትትል ተደርጐ፣ በሰከነና ማህበሩን ባማከለ ሁኔታ ከብልሹ አመራርና አሰራር በፀዳ አግባብ ባለው ሁኔታ እንዲስተካከል፤7.10    የሥላሴ መካነ መቃብር እንደ አዋጁ እንዲፈፀም፣ ብልሹ አሰራር እንዲወገድ ከቤተክርስቲያንዋና ከመንግስት አካላት ጋር ክትትል ተደርጎ በፍርድቤትም ቢሆን መብታችን እንዲከበር እንዲደረግ፤7.11    የተወሰኑ አዲስ አበባ ነዋሪ የሆኑ አርበኞች በድጎማ የተሰጣቸውን ገንዘብ አንድ ላይ በማድረግ በገዙት ቤት ላይ ማህበሩ እነሱ በሚጠቀሙበት መልክ ከብልሹ አመራርና አሰራር የፀዳ የአመራር ድጋፍና እገዛ እንዲደረግላቸው ተጠቃሚነታቸው እንዲረጋገጥ፤7.12    ማህበራችን በወከልናቸውም ሆነ ባልወከልናቸው በሀገር ውስጥም ሆነ በውጭ አገር በማህበሩ ወይም በአርበኛ ሥራ የተሰበሰበ ወይም የሚሰበሰብ ሀብት በአግባቡ ግልፅ በሆነ አሰራር ወደማህበሩ ካዝና /የባንክ ሂሳብ/ ክትትል፣ ጥረትና ድጋፍ ተደርጎ እንዲገባ ብቁ የሆነ ሰው እንዲመደብ፤7.13    በመንግሥት ወይም በሌላ 3ኛ ወገኖች እጅ የሚገኝ ሕንፃ፣ ገንዘብ፣ ንብረት፣ ቅርስ ድጋፍ ተደርጎ እንዲገባ ብቁ የሆነ ሰው እንዲመደብ፤7.14    ማህበራችን ገቢ የሚያገኝበትና አርበኞች ቀሪ ዘመናቸውን ሳይራቡ የሚያኖር ድጎማ ለመስጠት የሚያስችል የገቢ ማስገኛ ጥረት እንዲደረግ፤7.15    ፋስት ኢታሊያ በእኛ በአርበኞች አካል፣ ሕይወትና ንብረት ባደረሰችው ጉዳት ካሳ የምትከፍልበትን መንገድ ልማታዊ መንግሥታችንን በመያዝ ጥረት እንዲደረግ፤7.16    ሌሎች ተመሳሳይ ጉዳዮች የስራ አመራር ምክር ቤት እየተመለከተ ማህበሩ በታሪኩ አይቶት የማያውቁን ለውጥ ማምጣት የሚያስችል ሥራ እንዲሰራ።8.    በብልሹ አመራርና አሰራር ቀውስ ደርሶበት የነበረውን ማህበራችን ቀውሱን ያስወገድንለት መሆኑን አመነው በሀገራችንም ሆነ በውጭ አገር የሚገኙ የግልም ሆኑ የመንግሥት የመገናኛ ብዙሐን የማህበራችንን መልካም ተግባርና ዝና እንዲዘግቡ ጉባዔው ጥሪውን እያቀረበ፣ ሆኖም አፍራሽ ዘገባ በማህበራችን ላይ ለማቅረብ ከአስተማማኝ ወገን የቀረበ ማስረጃ ማግኘትን፣ የሚዲያን ሕግ ያከበረና ሚዛናዊ እንዲሆን ያሳስባል።የጥንታዊት ኢትዮጵያ ጀግኖች አርበኞች ማህበርሕዳር 28 ቀን 2006 ዓ.ምአዲስ አበባ